## Pravilnik o uvjetima za postupanje s otpadom

### NN 123/1997 (19.11.1997.), Pravilnik o uvjetima za postupanje s otpadom

# **DRŽAVNA UPRAVA ZA ZAŠTITU OKOLIŠA**

Na temelju članka 13. stavak 2. i članka 37. stavak 3. Zakona o otpadu
("Narodne novine", broj 34/95), ravnatelj Državne uprave za zaštitu okoliša
donosi

## **PRAVILNIK**

### **O UVJETIMA ZA POSTUPANJE S OTPADOM**

OPĆE ODREDBE

Članak 1.

Ovim se Pravilnikom određuju uvjeti tehničko-tehnološke opremljenosti
prostora, opreme i građevina za skladištenje i obrađivanje otpada, odlagališta
otpada, kategorije odlagališta otpada, tehnički uvjeti gradnje, način rada,
zatvaranje odlagališta otpada, rok saniranja postojećih odlagališta otpada
i stručna oprema za obavljanje poslova postupanja s otpadom.

Odredbe ovoga Pravilnika ne odnose se na postupanje s opasnim otpadom.

Članak 2.

Pojmovi u ovom Pravilniku rabe se sa sljedećim značenjima:

- *sustav tehnoloških operacija* su poslovi obrađivanja otpada
koje uključuju obrađivanje otpadnih voda i otpadnih plinova te postupanje
s otpadnim tvarima nastalim obrađivanjem otpada,

- *protok tvari* u sustavu tehnoloških operacija obrađivanja otpada
je smjer, količina tvari po jedinici vremena, oblik pojavljivanja, sastav
te fizikalni, kemijski i biološki pokazatelj stanja tvari,

- *predobrađivanje* je djelomično obrađivanje otpada prije skladištenja,
obrađivanja, ili odlaganja otpada,

- *eluat* je proizvod laboratorijske simulacije procjeđivanja vode
kroz otpad, koji se sastoji od desorbiranih, dispergiranih i otopljenih
tvari iz uzorka otpada i vode,

- *procjedne vode* su vode sadržane u otpadu, vode koje nastaju
u odloženom otpadu i vode koje prolaze kroz odloženi otpad, a koje sadrže
desorbirane, dispergirane i otopljene tvari iz otpada,

- *odlagališni plinovi* su plinovi nastali fizikalnim, kemijskim
i biološkim procesima u odloženom otpadu,

- *rekultiviranje odlagališta otpada* je skup postupaka kojima
se odlagalište otpada vraća u prijašnje stanje za neku drugu namjenu,

- *sanacija odlagališta* otpada je sustav mjera poduzetih radi
smanjenja štetnog utjecaja odlagališta otpada na ljudsko zdravlje i okoliš.

GRAĐEVINA ZA SKLADIŠTENJE OTPADA

Članak 3.

Građevina za skladištenje otpada (u daljnjem tekstu: skladište otpada)
mora biti tako opremljena da omogućuje skladištenje otpada odvojeno po
vrstama.

Skladište otpada mora imati opremu za predobrađivanje otpada, podlogu
s koje se može skupljati rasuti ili proliveni otpad te sustav odvodnje
oborinskih voda i sustav za skupljanje otpadnih voda.

Skladište otpada mora biti opremljeno uređajima, opremom i sredstvima
za dojavu gašenja i sprečavanje širenja požara te drugim zaštitnim uređajima
i instalacijama sukladno posebnim propisima.

Skladište otpada mora biti tako opremljeno da se spriječi rasipanje
ili prolijevanje otpada, širenje prašine, buke, mirisa i drugih emisija.

Vozilo kojim se otpad prevozi do skladišta otpada mora biti tako opremljeno
da se spriječi rasipanje ili prolijevanje otpada, širenje prašine, buke
i mirisa.

Članak 4.

O vrsti i količini otpada koji se skladišti vode se očevidnik.

Na ulazu u skladište otpada mora biti natpis "Skladište otpada". Natpis
mora sadržavati vrstu otpada koji se skladišti, naziv tvrtke pravne ili
fizičke osobe i podatak o radnom vremenu.

Na uočljivom mjestu skladišta otpada mora biti istaknut plan djelovanja
u slučaju izvanrednoga događaja.

Članak 5.

Odredbe članka 3., stavaka 2., 3., 4. i članka 4. ovoga Pravilnika primjenjuju
se na spremnike, kontejnere i prostor namijenjen za odlaganje otpada (reciklažno
dvorište).

GRAĐEVINA ZA OBRAĐIVANJE OTPADA

Članak 6.

Građevina za obrađivanje otpada, namijenjena za termičko, fizikalno-kemijsko
ili biološko obrađivanje otpada, mora imati prostor i opremu za skladištenje,
odgovarajući protok tvari u sustavu tehnoloških operacija obrađivanja otpada,
opremu za predobrađivanje otpada te opremu za obrađivanje otpadnih plinova
i otpadnih voda kojom se smanjuju emisije onečišćujućih tvari u okoliš
te opremu za postupanje s obrađenim otpadom.

Članak 7.

U građevini za termičko obrađivanje otpada, u kojoj se otpad spaljuje,
temperatura sagorijevanja plinova od zadnjeg ubacivanja zraka i pod najnepovoljnijim
uvjetima mora dostići najmanje 850 0C tako što će se sagorjevni plinovi
zadržati na toj temperaturi najmanje 2 sekunde uz pretičak kisika od najmanje
6% volumnih. Ako otpad sadrži organske tvari s više od 1 masenih postotaka
halogena, izraženih kao klor, temperatura mora dostići najmanje 1100 0C.

Građevina za termičko obrađivanje otpada, u kojoj se otpad spaljuje,
mora biti opremljena plamenicima s automatskim uključivanjem, ako temperatura
nakon zadnjeg ubacivanja zraka padne ispod 850 0C.

Građevina za termičko obrađivanje otpada, u kojoj se otpad spaljuje,
mora biti opremljena automatskim uređajima koji sprječavaju dodavanje otpada
u komoru za spaljivanje:

- ako nije postignuta ili se ne održava zahtjevana temperatura,

- ako se zbog kvara uređaja za pročišćavanje otpadnih plinova prekorače
propisane vrijednosti emisija u zrak.

Članak 8.

Građevina za termičko i biološko obrađivanje otpada i građevina druge
namjene u kojoj se otpad može obrađivati mora imati:

- uređaj za mjerenje sastava otpadnih plinova,

- uređaje, opremu i sredstva za dojavu, gašenje i sprečavanje širenja
požara te druge zaštitne uređaje i instalacije sukladno posebnim propisima.

Članak 9.

O vrsti i količini otpada zaprimljenoga za obrađivanje vodi se očevidnik.

Na ulazu u građevinu za obrađivanje otpada mora biti natpis "Građevina
za obrađivanje otpada". Natpis mora sadržavati način obrađivanja otpada,
naziv tvrtke pravne ili fizičke osobe i podatak o radnom vremenu.

Na uočljivom mjestu u građevini za obrađivanje otpada mora biti istaknut
plan djelovanja u slučaju izvanrednoga događaja.

Članak 10.

Vozilo kojim se otpad prevozi do građevine za obrađivanje otpada mora
biti tako opremljeno da se spriječi rasipanje ili prolijevanje otpada i
širenje prašine, buke i mirisa.

SKUPLJANJE OTPADA

Članak 11.

Otpad se mora sakupljati u odgovarajuće spremnike, kontejnere i prevoziti
u vozilima namijenjenim za prijevoz otpada.

Spremnici, kontejneri i druga oprema u kojoj se otpad skuplja ili razvrstava
moraju biti tako opremljeni da se spriječi rasipanje ili prolijevanje otpada
i širenje prašine, buke i mirisa.

Skupljač otpada smije obavljati djelatnost skupljanja i razvrstavanja
otpada samo ako ima valjanu pravnu osnovu za korištenje skladišta otpada
ili reciklažnog dvorišta (pravo vlasništva, ugovor itd.).

ODLAGALIŠTE OTPADA

Članak 12.

Odlagalište otpada razvrstava se u I. i II. kategoriju prema vrstama
otpada.

Komunalni otpad odlaže se na odlagalište I. kategorije.

Tehnološki otpad odlaže se na odlagalište otpada I., odnosno II. kategorije
ovisno o sastavu eluata prema sljedećoj tablici:

```
        Dopuštene masene koncentracije tvari i vrijednosti fizikalno-
        kemijskih veličina u eluatu za odlagalište I. i II. kategorije
        Kontrolirane tvari i fizi-      Odlagalište I.  Odlagalište II.
        kalno-kemijske veličine         kategorije      kategorije
        ukupni organski
        ugljik (TOC)                    do 200 mg/l       do 20 mg/l
        arsen                           do 0,5 mg/l       do 0,2 mg/l
        olovo                           do 1,0 mg/l       do 0,2 mg/l
        kadmij                          do 0,1 mg/l       do 0,05 mg/l
        krom6+                          do 0,1 mg/l       do 0,05 mg/l
        nikal                           do 1,0 mg/l       do 0,2 mg/l
        cink                            do 5,0 mg/l       do 2,0 mg/l
        bakar                           do 5,0 mg/l       do 1,0 mg/l
        živa                            do 0,02 mg/l      do 0,005 mg/l
        fenoli                          do 50 mg/l        do 0,2 mg/l
        fluoridi                        do 25 mg/l        do 5,0 mg/l
        amonij                          do 250 mg/l       do 4,0 mg/l
        cijanid
        (lako oslobodivi)               do 0,5 mg/l       do 0,1 mg/l
        nitriti                         od 3 do 6 mg/l    do 3,0 mg/l
        organski halogeni
        spojevi koji se daju
        ekstrahirati (AOX)              do 1,5 mg/l       do 0,3 mg/l
        isparni ostatak                 do 6% masenih     do 3% masenih
        vodljivost                      do 50000 mS/cm    do 10000 mS/cm
        pH vrijednost                   od 5,5 do 13      od 5,5 do 13
```

Članak 13.

Prije odlaganja otpada na odlagalište otpada mora se odrediti sastav
eluata otpada.

Komunalnom otpadu ne određuje se sastav eluata.

Ako se istovrsni otpad višekratno odlaže na odlagalište otpada, sastav
eluata mora se ispitivati najmanje jedanput godišnje.

Pravna ili fizička osoba koja obavlja djelatnost postupanja s otpadom
može dodatno tražiti određivanje sastava eluata otpada.

Članak 14.

Temeljni brtveni sloj, bokovi i završni brtveni sloj odlagališta otpada
I. kategorije izgrađuje se od mineralnog materijala čija najveća vrijednost
koeficijenta propusnosti mora iznositi 10-9 m/s.

Brtveni sloj može se izgraditi i od drugih materijala, ako mu je učinkovitost
jednaka učinkovitosti mineralnog materijala.

Temeljni brtveni sloj odlagališta otpada I. kategorije kojim se osigurava
odgovarajuća nepropusnost mora biti najmanje 1 m debljine i 1 m iznad najviše
razine podzemne vode.

Koeficijent propusnosti mineralnog materijala određuje se za sloj debljine
1 m, mjereno u uvjetima zasićenja materijala vodom.

Završni pokrovni sloj mora biti debljine najmanje 0,8 m.

Članak 15.

Najveća vrijednost koeficijenta propusnosti dna i bokova odlagališta
otpada II. kategorije mora iznositi 10-7 m/s.

Dno odlagališta otpada II. kategorije mora biti najmanje 1 m iznad najviše
razine podzemne vode.

Članak 16.

Odlagalište otpada mora imati uređen sustav obodnih kanala za prihvat
oborinskih voda koje se slijevaju prema odlagalištu otpada.

Oborinske vode s površine odlagališta otpada sustavom kanala odvode
se u sabirnu jamu za oborinske vode.

Oborinske vode iz sabirne jame kontroliraju se i obrađuju do kakvoće
dopuštene za prijamnik.

Članak 17.

Na odlagalištu otpada I. kategorije mora biti uređen sustav drenažnih
i odvodnih cijevi iznad temeljnog brtvenog sloja za prihvat procjednih
voda.

Procjedne vode odlagališta otpada moraju se odvoditi u sabirnu jamu
za procjedne vode.

Sastav i količina kontroliranih tvari i vrijednosti fizikalno-kemijskih
veličina u procjednim vodama odlagališta otpada mora se kontrolirati svaka
tri mjeseca. Sastav i količina i vrijednosti fizikalno-kemijskih veličina
određuju se prema članku 12. stavku 3. ovoga Pravilnika.

Ako se procjedna voda ispušta u kanalizaciju ili prirodni prijemnik
mora se obraditi do kakvoće dopuštene za prijamnik.

Članak 18.

Uz odlagalište otpada I. kategorije mora se postaviti najmanje po jedna
opažačka bušotina na mjestu dotjecanja i otjecanja podzemne vode.

Sastav i kakvoća podzemnih voda iz opažačke bušotine određuje se temeljem
propisa za pitke vode jednom na godinu.

Članak 19.

Na odlagalištu otpada I. kategorije moraju se skupljati i obrađivati
odlagališni plinovi. Sustav za skupljanje odlagališnih plinova mora biti
tehnički izveden tako da omogućuje mjerenje sastava i količine odlagališnih
plinova na ispustu.

Na odlagalištu otpada I. kategorije mora se mjeriti u odlagališnom plinu
masena koncentracija metana (CH4) ugljikovog dioksida (CO2), sumporovodika
(H2S), vodika (H2) i kisika (O2), svaka tri mjeseca.

Ako rezultati mjerenja sastava i količine onečišćujućih tvari u odlagališnom
plinu na odlagalištu otpada pokazuju prekoračenje propisanih vrijednosti
emisija za te tvari, odlagališni plin se prije ispuštanja u zrak mora obraditi.

Članak 20.

Odlagalište otpada mora imati priključak na javnu cestu.

Odlagalište otpada mora imati opremu za pranje kotača vozila. Kotači
vozila moraju se redovito prati.

Vozilo kojim se prevozi otpad do odlagališta otpada mora biti tako opremljeno
da se spriječi rasipanje ili prolijevanje otpada, širenje prašine, buke
i mirisa.

Članak 21.

Odlagalište otpada mora biti ograđeno ogradom visine najmanje 2 m.

Oko ograde odlagališta otpada mora biti uređen protupožarni pojas širine
4-6 m.

Na odlagalištu otpada iza protupožarnoga pojasa mora se urediti visoki
zeleni pojas.

Članak 22.

Odlagalište otpada mora biti opremljeno strojevima za sabijanje i prekrivanje
odloženoga otpada.

Odlagalište otpada mora imati odgovarajuću opremu za predobrađivanje
otpada.

Odlagalište otpada mora biti opremljeno uređajima, opremom i sredstvima
za dojavu, gašenje i sprečavanje širenja požara te drugim zaštitnim uređajima
i instalacijama sukladno posebnim propisima.

Članak 23.

Na ulazu odlagališta otpada mora biti natpis "Odlagalište otpada" s
kategorijom odlagališta otpada, nazivom tvrtke pravne ili fizičke osobe
i podatkom o radnom vremenu.

Na uočljivom mjestu na odlagalištu otpada mora biti istaknut plan postupka
za slučaj izvanrednoga događaja.

Članak 24.

Na ulazu odlagališta otpada kontrolira se vrsta i količina zaprimljenog
otpada.

O rezultatima ispitivanja i svih provedenih mjerenja za: vrstu i količinu
zaprimljenog otpada iz stavka 1. ovoga članka, procjedne vode iz članka
17. stavka 3., podzemne vode iz članka 18. stavka 2. i odlagališne plinove
iz članka 19. stavka 2. ovoga Pravilnika, vodi se očevidnik.

Odlagalište otpada mora se neprekidno čuvati 24 sata.

Članak 25.

Na odlagalištu otpada moraju se poduzimati mjere za sprečavanje širenja
mirisa prašine, aerosola i buke, nastajanje požara i raznošenje otpada
vjetrom.

Na odlagalištu otpada mora se spriječiti da ptice, glodavci i kukci
ne raznose otpad.

Odloženi otpad mora se na odlagalištu otpada I. kategorije svakoga dana
prekrivati inertnim materijalom.

Članak 26.

Za odlagalište otpada mora se voditi dnevnik o odlagalištu otpada u
koji se upisuju podaci važni za rad odlagališta otpada, a osobito podaci
o: načinu odlaganja, prekrivanju i održavanju stabilnosti odloženoga otpada,
vrste i količine zaprimljenog i odloženog otpada, praćenju sastava i količine
odlagališnih plinova, sastavu procjednih voda, sastavu i kakvoći podzemnih
voda, odvodnji oborinskih voda te rekultiviranju dijela odlagališta ispunjenog
otpadom.

Sastavni dio dnevnika o odlagalištu otpada iz stavka 1. ovoga članka
je: dokumentacija o otpadu (prateći listovi za otpad), o tehničko-tehnološkoj
opremljenosti, opremi, ugrađenom materijalu u odlagalište otpada, o pregledu
i o poduzetim mjerama po nalogu inspekcije zaštite okoliša te pregled praćenja
prirodnih događaja (poplave, potresi i drugo) i izvanrednih događaja na
odlagalištu otpada.

Članak 27.

Odlagalište otpada mora se zatvoriti ako više nema prihvatnih mogućnosti
i/ili emisije onečišćujućih tvari u okoliš prelaze propisom određene vijednosti
emisija, a sanacijom se ne može smanjiti štetni utjecaj odlagališta otpada
na ljudsko zdravlje i okoliš.

Članak 28.

Odlagalište otpada zatvara se prema planu zatvaranja odlagališta otpada
koji mora sadržavati mjere za: osiguranje stabilnosti odlagališta otpada,
tehničko rekultiviranje, biološko rekultiviranje, praćenje utjecaja odlagališta
otpada na okoliš nakon zatvaranja odlagališta otpada i rok provedbe plana
zatvaranja odlagališta otpada.

Članak 29.

Za zatvoreno odlagalište otpada I. kategorije na kojem je odložen samo
komunalni otpad, općina, odnosno grad mora osigurati praćenje utjecaja
na okoliš najmanje 20 godina od dana zatvaranja odlagališta otpada.

Za zatvoreno odlagalište otpada I. kategorije na kojem je odložen komunalni
i tehnološki otpad, županija, odnosno Grad Zagreb mora osigurati praćenje
utjecaja na okoliš najmanje 20 godina od dana zatvaranja odlagališta otpada.

Za zatvoreno odlagalište II. kategorije, županija, odnosno Grad Zagreb
mora osigurati praćenje utjecaja na okoliš najmanje 10 godina od dana zatvaranja
odlagališta otpada.

Nakon zatvaranja odlagališta otpada I. kategorije, obvezno je mjeriti
količinu i sastav odlagališnih plinova, procjednih voda i sastav podzemnih
voda dva puta godišnje najmanje 10 godina od dana zatvaranja odlagališta
otpada.

Nakon proteka roka od 10 godina od dana zatvaranja odlagališta otpada
I. kategorije mjerenja iz stavka 4. ovoga članka moraju se provoditi jednom
u dvije godine.

STRUČNA SPREMA ZA OBAVLJANJE POSLOVA POSTUPANJA S OTPADOM

Članak 30.

Zaposlenik odgovoran za poslove skladištenja otpada mora imati najmanje
četvrti (IV.) stupanj stručne spreme tehničkog smjera i pet godina radnog
iskustva u struci.

Pomoćne poslove skladištenja otpada može obavljati zaposlenik nakon
poduke o načinu rada, opasnostima i mjerama zaštite i sigurnosti na radu.

Članak 31.

Zaposlenik odgovoran za poslove obrađivanja otpada mora imati sedmi
(VII./1) stupanj stručne spreme tehničkog ili kemijskog smjera i tri godine
radnog iskustva u struci ili šesti (VI.) stupanj stručne spreme tehničkog
ili kemijskog smjera i pet godina radnog iskustva u struci.

Pomoćne poslove obrađivanja otpada obavlja zaposlenik nakon poduke o
načinu rada, opasnostima i mjerama zaštite i sigurnosti na radu.

Poslove skupljanja i razvrstavanja otpada obavlja osoba nakon poduke
o načinu rada, opasnostima i mjerama zaštite i sigurnosti na radu.

Članak 32.

Zaposlenik odgovoran za rad odlagališta otpada mora imati sedmi (VII./1)
stupanj stručne spreme kemijskog ili tehničkog smjera i tri godine radnog
iskustva u struci ili šesti (VI.) stupanj stručne spreme kemijskog ili
tehničkog smjera i pet godina radnog iskustva u struci.

Na odlagalištu otpada mora u svakoj radnoj smjeni biti uposlena najmanje
jedna osoba četvrtog (IV.) stupnja stručne spreme tehničkog smjera.

Pomoćne poslove odlaganja otpada obavlja zaposlenik nakon poduke o načinu
rada, opasnostima i mjerama zaštite i sigurnosti na radu.

KAZNENE ODREDBE

Članak 33.

Novčanom kaznom u iznosu od 5.000,00 do 15.000,00 kuna kaznit će se
za prekršaj pravna osoba:

1. ako skladište otpada ne udovoljava uvjetima o tehničko-tehnološkoj
opremljenosti i opremi propisanim odredbom članka 3. stavka 1., 2., 3.
i 4., i članka 5.,

2. ako vozilo kojim se otpad prevozi do skladišta otpada, do građevine
za obrađivanje otpada ili do odlagališta otpada nije opremljeno prema odredbi
članka 3. stavka 5., članka 10. i članka 20. stavka 3.,

3. ako ne vodi očevidnik o vrsti i količini otpada za skladištenje ili
obrađivanje ili odlaganje otpada propisan odredbom članka 4. stavka 1.,
članka 9. stavka 1. i članka 24. stavka 2.,

4. ako na ulazu nema natpisa s podacima ili plana djelovanja u slučaju
izvanrednih događaja propisanih odredbom članka 4. stavka 2. i 3., članka
9. stavka 2. i 3. i članka 23.,

5. ako građevina za obrađivanje otpada ne udovoljava uvjetima o tehničko-tehnološkoj
opremljenosti i opremi propisanim odredbama iz članka 6., 7. i 8.,

6. ako otpad skuplja i razvrstava protivno odredbi članka 11.,

7. ako komunalni ili tehnološki otpad odlaže na odlagalište otpada protivno
odredbi članka 12. stavka 2. i 3.,

8. ako odlagalište otpada ne udovoljava tehničkim uvjetima gradnje propisanima
odredbom članka 14., 15., 20. stavka 1. i članka 21.,

9. ako odlagalište otpada ne udovoljava uvjetima o tehničko-tehnološkoj
opremljenosti i opremi propisanima odredbom članka 16. stavka 1., članka
17. stavka 1., članka 18. stavka 1., članka 19. stavka 1., članka 20. stavka
2. i članka 22.,

10. ako na odlagalištu otpada postupa protivno odredbi članka 13. stavka
2., članka 16. stavka 2. i 3., članka 17. stavka 2., 3. i 4., članka 18.
stavka 2., članka 19. stavka 2. i 3., članka 24. stavka 1. i 3. i članka
25., 27. i 28.,

11. ako ne odredi način vođenja dnevnika i ako ne postupi prema odredbi
članka 26.,

12. ako zapošljava djelatnike protivno odredbi članka 30., 31. i 32.

Za radnje iz stavka 1. ovoga članka kaznit će se za prekršaj i odgovorna
osoba u pravnoj osobi novčanom kaznom u iznosu od 3.000,00 do 5.000,00
kuna.

Za radnje iz stavka 1. ovoga članka kaznit će se za prekršaj i fizička
osoba novčanom kaznom u iznosu od 3.000,00 do 5.000,00 kuna.

PRIJELAZNE I ZAVRŠNE ODREDBE

Članak 34.

Na postojeće građevine za obrađivanje otpada koje imaju odobrenje nadležnih
tijela i one koje su u izgradnji na dan stupanja na snagu ovoga Pravilnika,
primjenjuju se odredbe članka 6., 7. i 8. ovoga Pravilnika od 1. siječnja
2002. godine.

Članak 35..

Na postojeće odlagalište otpada, koje ima odobrenje nadležnog tijela
i ono koje je u izgradnji na dan stupanja na snagu ovoga Pravilnika, primjenjuju
se odredbe članka 12., 14., 15., 16., 17., 18. i 19. ovoga Pravilnika od
1. siječnja 2002. godine.

Do isteka roka iz stavka 1. ovoga članka provodi se sanacija odlagališta
otpada i ako se nakon isteka toga roka ne mogu primijeniti odredbe iz stavka
1. ovoga članka odlagalište otpada se zatvara.

Članak 36.

Ovaj Pravilnik stupa na snagu osmoga dana od dana objave u "Narodnim
novinama", a primjenjuje se od 31. ožujka 1998. godine.

Klasa: 351-01/97-03/05
Urbroj: 542-04-97-01
Zagreb, 11. studenoga 1997.

Ravnatelj **dr. Ante Kutle** v. r.

Pravilnik, NN 123/1997-1803